b"\n_START_ARTICLE_\nMehmed Ba\xc5\xbedarevi\xc4\x87\n_START_SECTION_\nUra pelaajana\n_START_PARAGRAPH_\nMehmed Ba\xc5\xbedarevi\xc4\x87ia pidet\xc3\xa4\xc3\xa4n yhten\xc3\xa4 kautta aikain parhaana bosnialaisjalkapalloilijana. H\xc3\xa4n pelasi uransa huippuvuodet FK \xc5\xbdeljezni\xc4\x8darissa 1978\xe2\x80\x931987. Yhdeks\xc3\xa4n kauden aikana h\xc3\xa4n esiintyi seuran paidassa yli 300 kertaa ja oli mukana Ivica Osimin luotsaamassa ryhm\xc3\xa4ss\xc3\xa4, joka eteni 1985 UEFA Cupissa v\xc3\xa4lieriin saakka. _NEWLINE_H\xc3\xa4n j\xc3\xa4tti Jugoslavian kent\xc3\xa4t 1987 siirtyen ranskalaisseura FC Sochaux\xe2\x80\x99oon. H\xc3\xa4n nousi heti joukkueensa avainpelaajistoon ja oli serbivalmentaja Sylvester Taka\xc4\x8din ryhm\xc3\xa4ss\xc3\xa4, kun FC Sochaux eteni Coupe de Francen finaaliin 1988. Samalla kaudella seura oli my\xc3\xb6s Division 2:ssa hopealla ja nousi p\xc3\xa4\xc3\xa4sarjatasolle. Ba\xc5\xbedarevi\xc4\x87 edusti my\xc3\xb6s FC Sochaux\xe2\x80\x99ta yhdeks\xc3\xa4n kautta ja pelasi yli 350 ottelua seuran Peugeot-leijonapaidassa. Vuonna 1996 h\xc3\xa4n siirtyi N\xc3\xaemes Olympiquehen. H\xc3\xa4n lopetti uransa kes\xc3\xa4ll\xc3\xa4 1998 sveitsil\xc3\xa4isseura \xc3\x89toile Carouge FC:n paidassa._NEWLINE_Maajoukkuetasolla Ba\xc5\xbedarevi\xc4\x87 edusti sek\xc3\xa4 Jugoslaviaa ett\xc3\xa4 Bosnia ja Hertsegovinaa. H\xc3\xa4n oli alle 21-vuotiaiden maajoukkuekapteeni, kun Jugoslavia juhli Euroopan mestaruutta 1978. A-maajoukkueessa h\xc3\xa4n debytoi 1983 ja pelasi kaikkiaan 54 maaottelua tehden niiss\xc3\xa4 nelj\xc3\xa4 maalia. MM-kisat 1990 j\xc3\xa4iv\xc3\xa4t Ba\xc5\xbedarevi\xc4\x87ilta v\xc3\xa4liin, koska h\xc3\xa4n sylki karsintaottelussa Norjaa vastaan turkkilaiserotuomaria kasvoihin. N\xc3\xa4in ollen h\xc3\xa4nen maajoukkueuransa suurimmaksi saavutukseksi j\xc3\xa4i olympiapronssi Los Angelesin kisoissa 1984._NEWLINE_Bosnia ja Hertsegovinan maajoukkueessa Ba\xc5\xbedarevi\xc4\x87 ei Jugoslavian hajoamissodista johtuneen maajoukkuepannan vuoksi esiintynyt kuin kahdessa virallisessa maaottelussa.\n_START_SECTION_\nUra valmentajana\n_START_PARAGRAPH_\nBa\xc5\xbedarevi\xc4\x87 aloitti valmennusuransa FC Sochaux'n organisaatiossa apulais- ja reservijoukkuevalmentajana. P\xc3\xa4\xc3\xa4valmentajadebyyttins\xc3\xa4 h\xc3\xa4n teki 2003 FC Istres\xe2\x80\x99ss\xc3\xa4. Debyyttikausi oli sensaatiomaisen menestyksek\xc3\xa4s, kun h\xc3\xa4n johdatti Istres\xe2\x80\x99n yll\xc3\xa4tt\xc3\xa4en p\xc3\xa4\xc3\xa4sarjatasolle. H\xc3\xa4net palkittiin 2004 my\xc3\xb6s vuoden valmentajana Ligue 2:ssa. P\xc3\xa4\xc3\xa4sarjakausi meni kuitenkin penkin alle ja h\xc3\xa4n sai j\xc3\xa4tt\xc3\xa4\xc3\xa4 teht\xc3\xa4v\xc3\xa4ns\xc3\xa4 Istres\xe2\x80\x99ss\xc3\xa4 vuonna 2005._NEWLINE_Kaudella 2005\xe2\x80\x9306 Ba\xc5\xbedarevi\xc4\x87 luotsasi tunisialaista \xc3\x89toile Sportive du Sahelia. H\xc3\xa4n johdatti seuran 2005 Afrikan Mestarien liigan loppuotteluun, jossa egyptil\xc3\xa4inen Al Ahly oli kuitenkin parempi toisen osaottelun 3\xe2\x80\x930-voiton turvin. Seuraavana vuonna h\xc3\xa4n siirtyi qatarilaisen Al-Wakran p\xc3\xa4\xc3\xa4valmentajaksi. Joulukuussa 2006 h\xc3\xa4n oli tyrkyll\xc3\xa4 Bosnia ja Hertsegovinan maajoukkuevalmentajaksi, mutta ty\xc3\xb6 meni Fuad Muzurovi\xc4\x87ille. _NEWLINE_Kes\xc3\xa4ll\xc3\xa4 2007 Ba\xc5\xbedarevi\xc4\x87 palasi Ranskaan seuraten Yvon Pouliquen\xe2\x80\x99ta Ligue 2 -seura Grenoble Footin p\xc3\xa4\xc3\xa4valmentajana. Debyyttikausi seurassa oli j\xc3\xa4lleen menestyksek\xc3\xa4s ja bosnivalmentaja luotsasi seuran kaikkien yll\xc3\xa4tykseksi Ligue 2:den kolmanneksi ja seuran nousu p\xc3\xa4\xc3\xa4sarjaan varmistui. Seuran debyyttikausi p\xc3\xa4\xc3\xa4sarjatasolla oli odotuksiin n\xc3\xa4hden menestyksek\xc3\xa4s ja Grenoble oli 13:s varmistaen hyvin sarjapaikkansa. Lis\xc3\xa4ksi se eteni Coupe de Francessa aina v\xc3\xa4lieriin saakka._NEWLINE_Kes\xc3\xa4ll\xc3\xa4 2009 seuran japanilaisomistajat vahvistivat joukkuetta muun muassa Daisuke Matsuilla ja odotukset olivat korkealla. Ba\xc5\xbedarevi\xc4\x87in suojatit eiv\xc3\xa4t kuitenkaan l\xc3\xb6yt\xc3\xa4neet peli-iloa oikeastaan miss\xc3\xa4\xc3\xa4n vaiheessa ja tappiot seurasivat syksyll\xc3\xa4 toisiaan. Seurajohto kuitenkin luotti bosnialaisvalmentajaan, vaikkei tuloksiin tullutkaan parannusta. Seuran putoaminen sarjasta varmistui huhtikuussa 2010, kun Grenoble h\xc3\xa4visi Toulouselle 4\xe2\x80\x930. Pelatuista 32 ottelusta Grenoble oli voittanut vain kolme.  Ba\xc5\xbedarevi\xc4\x87 sai jatkaa teht\xc3\xa4v\xc3\xa4ss\xc3\xa4\xc3\xa4n putoamisesta huolimatta, mutta lopulta kehno kauden 2010/11 alku; kaksi voittoa, nelj\xc3\xa4 tappiota, koitui syyskuun alussa 2010 Ba\xc5\xbedarevi\xc4\x87in kohtaloksi ja h\xc3\xa4n sai potkut. _NEWLINE_Kes\xc3\xa4kuussa 2011 Ba\xc5\xbedarevi\xc4\x87ista tuli pelaajaurallaan edustamansa FC Sochaux\xe2\x80\x99n uusi p\xc3\xa4\xc3\xa4valmentaja. Bosnialaisvalmentajan urakka Sochaux\xe2\x80\x99ssa oli alusta alkaen vaikea. Kaudella 2010\xe2\x80\x932011 yll\xc3\xa4tt\xc3\xa4en viidenneksi sijoittunut joukkue oli onnistunut s\xc3\xa4ilytt\xc3\xa4m\xc3\xa4\xc3\xa4n avainpelaajistaan muun muassa Marvin Martin\xe2\x80\x99n ja Ryad Boudebouz\xe2\x80\x99n, joten my\xc3\xb6s kaudelta 2011\xe2\x80\x932012 odotettiin paljon. Ba\xc5\xbedarevi\xc4\x87 ei kuitenkaan saanut joukkueen peli\xc3\xa4 toimimaan alkuunkaan, vaan Sochaux vajosi liigan h\xc3\xa4nnille. Lopulta seurajohto sai tarpomisesta tarpeekseen ja erotti Ba\xc5\xbedarevi\xc4\x87in maaliskuun alussa 2012 Sochaux\xe2\x80\x99n vajottua liigajumboksi. Seura voitti Ba\xc5\xbedarevi\xc4\x87in alaisuudessa vain nelj\xc3\xa4 pelaamastaan 26 liigaottelusta._NEWLINE_Kes\xc3\xa4kuussa 2012 Ba\xc5\xbedarevi\xc4\x87 teki kaksivuotisen sopimuksen qatarilaisseura Al-Wakrahin kanssa.  Seura sijoittui bosnialaisen johdolla Qatarin liigassa yhdeks\xc3\xa4nneksi ja purki Ba\xc5\xbedarevi\xc4\x87in sopimuksen kes\xc3\xa4ll\xc3\xa4 2013.  _NEWLINE_Marraskuussa 2014 Mech\xc3\xa1 Ba\xc5\xbedarevi\xc4\x87 valittiin  Bosnia ja Hertsegovinan maajoukkueen p\xc3\xa4\xc3\xa4valmentajaksi.  Ba\xc5\xbedarevi\xc4\x87in johdolla Bosnia ja Hertsegovina aloitti karsinnat EM-kisoihin 2016 heikosti h\xc3\xa4vi\xc3\xa4m\xc3\xa4ll\xc3\xa4 Kyprokselle 1\xe2\x80\x932. Tappiota seurasivat tasapelit Walesin ja Belgian kanssa sek\xc3\xa4 murskatappio Israelille 3\xe2\x80\x930. Lopuista karsintaotteluista sisuuntunut Bosnia ja Hertsegovina h\xc3\xa4visi ainoastaan yhden Belgialle ja nousi karsintalohkonsa kolmantena mukaan jatkokarsintoihin. Historiallinen EM-lopputurnauspaikka j\xc3\xa4i lopulta haaveeksi, kun Irlanti voitti toisen jatkokarsintaottelun kyseenalaisen rangaistuspotkumaalin siivitt\xc3\xa4m\xc3\xa4n\xc3\xa4 2\xe2\x80\x930. MM2018-karsinnoissa Bosnia j\xc3\xa4i karsintalohkonsa kolmanneksi, kahden pisteen p\xc3\xa4\xc3\xa4h\xc3\xa4n Kreikasta, eik\xc3\xa4 selvinnyt lopputurnaukseen. Karsintojen j\xc3\xa4lkeen Ba\xc5\xbedarevi\xc4\x87 j\xc3\xa4tti teht\xc3\xa4v\xc3\xa4ns\xc3\xa4._NEWLINE_Kes\xc3\xa4kuussa 2018 Ba\xc5\xbedarevi\xc4\x87ista tuli Ligue 2:ssa pelaavan Paris FC:n p\xc3\xa4\xc3\xa4valmentaja."